書感
作者：陸游
朝代：宋

paragraphs: 頭顱已可知，牙齒今復落。
十步或再休，啜粥不及勺。
身依一蒲團，壁挂兩芒屩。
對客輒坐睡，有問莫能酢。
念昔少壯時，心慕宦遊樂。
初登平津館，晚入征西幕。
雨暗駱谷烽，霜清散關柝。
登高望中原，氣已吞雍雒。
寧知事大謬，憔悴理征橐。
單車去梁益，健席下沔鄂。
還朝見故人，大馬黄金絡。
後來固多士，鵷鷺照臺閣。
婆娑郎吏間，祇自取嘲噱。
歷思從來事，無鐵可打錯。
幸得還故園，快若解束縛。
閭里通有無，情厚不爲薄。
泥行事春耕，日曝畢秋穫。
隔牆喚鄰翁，濁酒聊共酌。